b'\n_START_ARTICLE_\nZambija\n_START_SECTION_\nZgodovina\n_START_PARAGRAPH_\nPrvotne staroselce Bu\xc5\xa1mane in Hotentote pred 2000 leti izpodrinejo prihajajo\xc4\x8da bantujska ljudstva. V 8. stoletju na podro\xc4\x8dju gornjega Zambezija ljudstvo Barotse ustanovi dr\xc5\xbeavo Barotseland, severno od nje pa se oblikuje plemenska zveza ljudstva Bemba. Glavno priseljevanje se pri\xc4\x8dne v 15. stoletju s prihodom ljudstev Luba in Lunda iz sosednjega Konga in Angole. Ljudstvo Nguni, ki prihaja z juga, jih zdru\xc5\xbei v 19. stoletju._NEWLINE_Razen malo\xc5\xa1tevilnih portugalskih raziskovalcev ostane ozemlje s strani Evropejcev nedotaknjeno vse do 19. stoletja. Sredi 19. stoletja prodrejo na to obmo\xc4\x8dje zahodni raziskovalci, misijonarji in trgovci. Tako leta 1855 angle\xc5\xa1ki raziskovalec David Livingstone za Evropo odkrije slapove na reki Zambezi in jih poimenuje po kraljici Viktoriji._NEWLINE_Leta 1888 Cecil Rhodes, predstavnik britanskih trgovskih in politi\xc4\x8dnih interesov, prejme od krajevnih poglavarjev koncesijo za izkori\xc5\xa1\xc4\x8danje rudnih bogastev, \xc5\xa1e istega leta pa sta Severna in Ju\xc5\xbena Rodezija (sedanji Zimbabve) razgla\xc5\xa1eni za britansko vplivno obmo\xc4\x8dje. Upravljanje Severne Rodezije je leta 1924 prestavljeno kot protektorat na Britanski kolonialni urad._NEWLINE_Leta 1953 Rodeziji skupaj z Njaso (sedanji Malavi) oblikujeta Federacijo Rodezije in Njase. Severna Rodezija je v tem \xc4\x8dasu sredi\xc5\xa1\xc4\x8de nemirov, ki se ka\xc5\xbee v krizi vodenja Federacije. \xc4\x8crnska ve\xc4\x8dina zahteva ve\xc4\x8djo udele\xc5\xbebo v vladi, kar privede do volitev v oktobru in decembru 1962 v Zakonodajni svet. Zmagata Zdru\xc5\xbeena narodna stranka neodvisnosti - UNIP in Afri\xc5\xa1ki narodni kongres Zambije - ZANC, ki pa nimata lahkega dela v koaliciji. Svet tako zahteva odcepitev Severne Rodezije od Federacije in popolno samoupravo temelje\xc4\x8do na novi ustavi in \xc5\xa1ir\xc5\xa1ih demokrati\xc4\x8dnih pravicah. Po razpadu Federacije 31. decembra 1964 postane dne 24. oktobra 1964 neodvisna Republika Zambija.'